དེ་ཡང་ཕྱི་ཚེས་༢༡ཉིན་གྱི་སྔ་དྲོར་ཐོག་མར་༸སྐྱབས་རྗེ་ཡོངས་འཛིན་རིན་པོ་ཆེ་མཆོག་བླ་བྲང་ནས་གདན་དྲངས་པ་དང་སེར་སྐྱ་མི་མང་རྣམས་ཚོགས་གུར་ཆེན་མོའི་ནང་དུ་འཛོམས་ཏེ་བླ་མ་མཆོད་པ་དབྱངས་སུ་གྱེར་ཞིང་།༧སྐྱབས་རྗེ་མཁན་ཆེན་རིན་པོ་ཆེ་ལུང་རྟོགས་བསྟན་པ་གཡུང་དྲུང་མཆོག་ནས་གསེར་གྱི་མཎྜལ་འདེག་འབུལ་ཞུས།དེ་ནས་ཕྱི་གླིང་བོན་ཚོགས་ཀྱི་རྒྱུན་ལས་ཚོགས་མི་དགེ་བཤེས་གཡུང་དྲུང་རྒྱ་མཚོ་ལགས་དང་།བླ་མ་ཁྱིམ་གསར་ཡེ་ཤེས་རབ་གསལ་དབང་རྒྱལ།མཁན་ཟུར་ཉི་མ་དབང་རྒྱལ་རྣམ་པས་སྐུ་གསུང་ཐུགས་རྟེན་དང་རྣམ་ལྔའི་མཆོད་ཕྲེང་རིམ་པར་ཕུལ་རྗེས་སེར་སྐྱ་མི་མང་ཡོངས་ཀྱིས་མགྲིན་གཅིག་ཏུ་གདུང་ཤུགས་དྲག་པོའི་སྒོ་ནས་སྐྱབས་རྗེ་གང་གི་གསོལ་འདེབས་དབྱངས་སུ་གྱེར་བཞིན་དྲིན་ཅན་བླ་མའི་སྐུ་ཚེ་ཞབས་པད་ཡུན་དུ་བརྟན་པའི་གསོལ་འདེབས་སྨོན་ལམ་རྩེ་གཅིག་ཏུ་ཞུས་པ་དང་།དེ་རྗེས་བླ་མ་ཁྱིམ་གསར་ཡེ་ཤེས་རབ་གསལ་དབང་རྒྱལ་ལགས་ནས་ཕྱི་གླིང་བོན་ཚོགས་ཀྱིས་བརྟན་བཞུགས་གོ་སྒྲིག་གནང་ཚུལ་སྐོར་གྱི་གསུང་བཤད་དང་སྦྲགས་ཞབས་ཞུ་བ་རྣམས་ཀྱིས་མི་མང་ལ་གསོལ་ཇ་དང་འབྲས་སིལ་འདེགས་འབུལ་ཞུས།